**อย. หนุนผลิตภัณฑ์เสริมไอโอดีนผ่านมาตรฐาน ส่งเสริมสุขภาพประชาชนอย่างยั่งยืน**

อย. อยากให้คนไทยสุขภาพดี พัฒนาเครื่องมือช่วยคำนวณการเสริมไอโอดีนเพื่อควบคุมให้ผลิตภัณฑ์เสริมไอโอดีนมีคุณภาพมาตรฐาน ผู้บริโภคได้รับไอโอดีนเพียงพอ ส่งผลต่อพัฒนาการทางสมองของเด็กและความมั่นคงด้านโภชนาการของประเทศ

**เภสัชกรเลิศชาย เลิศวุฒิ รองเลขาธิการคณะกรรมการอาหารและยา** เปิดเผยว่า 25 มิถุนายนของทุกปีเป็นวันไอโอดีนแห่งชาติ ซึ่งสำนักงานคณะกรรมการอาหารและยา (อย.) ให้ความสำคัญในการดำเนินงานควบคุมโรคขาดสารไอโอดีนตลอดมาจนถึงปัจจุบัน โดยออกประกาศให้เสริมไอโอดีนในเกลือบริโภคและผลิตภัณฑ์ปรุงรส ตามเกณฑ์ที่กำหนด พร้อมพัฒนาระบบควบคุมคุณภาพการผลิต โดยใช้เครื่องมือช่วยคำนวณการเสริมไอโอดีน ทำให้ผลการเฝ้าระวังปี 2567 ผ่านมาตรฐานเพิ่มมากขึ้นจากปี 2566 แต่ อย. ยังคงมีการติดตามต่อเนื่อง และบูรณาการความร่วมมือทุกภาคส่วน เพื่อพัฒนาผู้ประกอบการ และสร้างความรู้ความเข้าใจแก่ผู้บริโภคเพื่อขจัดปัญหาโรคขาดสารไอโอดีนในประเทศไทยอย่างยั่งยืน

**รองเลขาธิการฯ** กล่าวเพิ่มเติมว่า อย. ได้พัฒนา "เครื่องมือช่วยคำนวณการเสริมไอโอดีน" สำหรับเกลือบริโภคและผลิตภัณฑ์ปรุงรส เพื่อลดข้อผิดพลาดในการเติมสารโพแทสเซียมไอโอเดต และลดการสูญเสียในกระบวนการผลิต โดยเครื่องมือนี้จะช่วยให้ผู้ประกอบการสามารถคำนวณปริมาณการเติมไอโอดีนได้อย่างถูกต้อง และเข้าถึงได้ง่ายผ่านเว็บไซต์กองอาหาร โดยจากการนำมาใช้จริงในปี 2566–2567 ทำให้ผลิตภัณฑ์ผ่านมาตรฐานเพิ่มขึ้น ทั้งนี้ อย. ได้จัดอบรมและพัฒนาศักยภาพผู้ประกอบการทั่วประเทศ พร้อมจัดทำสื่อการเรียนรู้และประชาสัมพันธ์อย่างต่อเนื่อง ทำให้ผลิตภัณฑ์มีคุณภาพดีขึ้น ผู้บริโภคได้รับไอโอดีนเพียงพอ ส่งผลต่อพัฒนาการทางสมองของเด็กและความมั่นคงด้านโภชนาการของประเทศ และ อย. พร้อมในการพัฒนาเครื่องมือให้ครอบคลุมการผลิตทุกรูปแบบ และสร้างความร่วมมือจากทุกภาคส่วนเพื่อความยั่งยืนในการขจัดโรคขาดสารไอโอดีนให้หมดไปจากประเทศไทย

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**วันที่เผยแพร่ข่าว 25 มิถุนายน 2568 / ข่าวแจก 176 ปีงบประมาณ พ.ศ. 2568**